RT วิ่งต่อ 3% ลุ้นคว้างาน “สนามบินตรัง” หนุนรายได้ปีนี้โตตามเป้า 3.6 พันลบ.
RT วิ่งต่อ 3% ลุ้นคว้างาน “สนามบินตรัง” หนุนรายได้ปีนี้โตตามเป้า 3.6 พันลบ.
30 เม.ย. 2564

ผู้สื่อข่าวรายงานว่า ราคาหุ้น บริษัท ไร้ท์ทันเน็ลลิ่ง จำกัด (มหาชน) หรือ RT ณ เวลา 10.04 น. อยู่ที่ระดับ 2.90 บาท บวก 0.08 บาท หรือ 2.84% สูงสุดที่ระดับ 2.92 บาท ต่ำสุดที่ระดับ  2.86 บาท ด้วยมูลค่าการซื้อขาย 32.01 ล้านบาท

โดยราคาหุ้น RT ยังคงปรับตัวเพิ่มขึ้นจากวานนี้ สืบเนื่องจากการรายงานข่าวจากแหล่งข่าวของ RT ว่าด้วยเรื่องในขณะนี้บริษัทอยู่ระหว่างการเจรจากับพันธมิตรผู้รับเหมารายใหญ่ในพื้นที่ภาคใต้ เพื่อเข้ารับเหมาช่วงงานส่วนหนึ่งในโครงการขยายสนามบินตรัง หลังจากพันธมิตรดังกล่าวชนะการประมูล โดยบริษัทจะเสนอเข้าทำงานส่วนอุโมงค์คู่ระยะทาง 300 เมตร คาดว่าจะมีมูลค่างานราว 350 ล้านบาท ซึ่งหากได้รับงานดังกล่าวจะเป็นครั้งแรกที่บริษัทได้เข้าไปมีส่วนร่วมกับโครงการสนามบิน
อีกทั้งก่อนหน้านี้ ทางผู้บริหาร RT มีการวางเป้าหมายปีนี้จะมีงานใหม่เข้ามาอย่างน้อย 7 พันล้านบาท จากปัจจุบันมีงานในมือ (Backlog) แล้ว  4.2 พันล้านบาท โดยคาดในไตรมาส 2/2564 จะมีงานใหม่เข้ามามากกว่าไตรมาส 1/2564 ที่ได้รับงานเข้ามาแล้วกว่า 800 ล้านบาท และยังคงเป้าหมายรายได้ปีนี้ที่ราว 3.6 พันล้านบาท